b'\n_START_ARTICLE_\nKapusova hr\xc5\xbeica\n_START_SECTION_\nOpis\n_START_PARAGRAPH_\nOdrasla kapusova hr\xc5\xbeica meri v dol\xc5\xbeino med 1,5 in 2 mm, li\xc4\x8dinka pa do 2,5 mm. Na leto ima 3 do 4 rodove, v zadnjem rodu prezimijo li\xc4\x8dinke. Odrasle \xc5\xbeu\xc5\xbeelke \xc5\xbeivijo do 3 dni, med tem \xc4\x8dasom pa samica izle\xc5\xbee okoli sto jaj\xc4\x8dec v majhnih skupinah na liste gostiteljske rastline. Jaj\xc4\x8deca za svoj razvoj potrebujejo vlago, li\xc4\x8dinke pa se izle\xc5\xbeejo po enem do desetih dneh, kar je odvisno od zunanje temperature. Optimalne temperature za razvoj so od 10 do 30 \xc2\xbaC. Li\xc4\x8dinke se hranijo od enega do treh tednov, nato pa se spustijo na tla, kjer se ob dobrih pogojih zabubijo v ovalnem kokonu kak\xc5\xa1nih 5 cm pod povr\xc5\xa1jem, v slabih pa se zavle\xc4\x8dejo globlje v zemljo in v okroglem kokonu preidejo v fazo mirovanja. Ob dobrih pogojih imago izleto po tednu in pol do sedmih tednih.'